text: Julemotion til hjerne og krop
  26 december 2018 kl. 15.37
  Onsdag valgte mange at komme lidt udenfor og gøre noget ved de seneste dages ædegilde. Ved Jels Sø var der arrangeret en fælles jule-sule-tur.
  Hvad tager du på juleaften? Jo, nok en 2-3 kilo. Sådan lyder en populær vits for tiden. 
  Rigtig mange familier vælger at gå en tur 2. juledag efter lang tids juleræs og finalen med masser af god julemad. Det gjorde de for at få brændt lidt fedt af. Ved Jels Sø kunne man også opleve et fællesskab og få gode historier med på vejen.
  Lars Petersen er formand for Røddingegnens Turistforening. Han ledte 120 mennesker og otte hunde rundt ved Jels Midt-sø. Her kunne han blandt andet fortælle om vinterens indvirkning på naturen: Planterne har det varmt nok lige nu, men de mangler især lys for at gro.
  Senere kunne han fortælle om istidens tunneldale, hvor smeltevand fra gletchere har formet landskabet for 15.000 år siden. Dermed opstod også de tre søer ved Jels.
  
  Børnebørnene var med 
  Egon Elkjær Pedersen fra Vejen havde taget to børnebørn med på juletur. 
  - De synes, det er hyggeligt. Naturen her er fredfyldt, og der er skov og vand.
  Han kan godt lide, at der er mange mennesker at følges med. 
  - Fællesskab og at møde mange mennesker er hyggeligt, og vejret har været perfekt i dag, fortæller han.
  Gammel tradition 
  Der var lidt usikkerhed om, hvor gammel traditionen med jule-sule-turen er. Nogle mente 20 år, andre 30 år. Men et anonymt ægtepar kunne fortælle, at traditionen er over 50 år gammel. 
  - Vi har været med, siden før vi blev gift, og vi har haft guldbryllup. 
  Turistforeningen for Røddingegnen har eksisteret i over 75 år. De arrangerer turen sammen med Naturstyrelsen og Museet på Sønderskov.
  Distancen var 4,8 kilometer og varede to timer. Herefter kunne mange af deltagerne tage hjem og sætte sig til endnu et veldækket julebord med bedre appetit og lidt bedre samvittighed.
  
  